钦定古今图书集成/明伦汇编/氏族典/第436卷 > 《廖用贤尚友录》 > 马融
## 钦定古今图书集成/明伦汇编/氏族典/第436卷 > 《廖用贤尚友录》 > 马融

按《后汉书马融传》：“融字季长，扶风茂陵人，将作大匠
严之子。永初二年，大将军邓骘召为舍人，不应命，客
凉州。会边方扰乱，米谷踊贵，饥困，乃往应骘召。四年，
拜为校书郎中。是时邓太后临朝，骘兄弟辅政，以为
文德可兴，武功宜废。融上《广成颂》以讽谏忤邓氏，滞
于东观，十年不得调。安帝亲政，出为河间王厩长。时”
车驾东巡岱宗，融上《东巡颂》，帝奇其文，召拜郎中。及
北乡侯即位，融移病去，为郡功曹。阳嘉二年，征诣公
车，对策，拜议郎。大将军梁商表为从事中郎，转武都
太守。桓帝时，为南郡太守，以病去官。融才高博洽，善
鼓琴，好吹笛，达生任性，不拘儒者之节。延熹九年，卒
于家。族孙日䃅，献帝时位至太傅。